Italiya terma jamoasi himoyachisi Leonardo Bonuchchi Parij teraktiga munosabat bildirdi. "Bo‘lib o‘tgan voqealar juda qo‘rqinchli. Bu bizga o‘tgan asrda Bryusselda bo‘lib o‘tgan boshqa bir fojiani eslatadi (1985 yilgi "Eyzel" voqeasi - tahririyat izohi). Aybsiz odamlar o‘z jonlari bilan to‘lov qilishdi. Bu kelajak haqida jiddiyroq o‘ylab ko‘rishga chorlaydi. Endilikda, Euro-2016 turnirining o‘tkazilishi tahdid ostida. Tashkilotchilar bu borada jiddiy o‘ylab ko‘rib, bir qarorga kelishlari kerak", deydi futbolchi Rai Sport nashriga. Eslatib o‘tamiz, Parijda 13 noyabr kechasi 6 tadan 7 tagacha terakt amalga oshirilgan: 4 ta hujumda odamlarga qarata o‘q uzilgan, “Bataklan” konsert zalida odamlar garovga olingan, shahar chetidagi “Stad de Frans” stadioni yonida 3 ta portlash sodir etilgan. Oxirgi ma’lumotlarga ko‘ra, terakt natijasida qurbon bo‘lganlar soni 150 kishini tashkil etadi. Ushbu hujumlar uchun javobgarlikni IShID terrorchilik guruhi o‘z zimmasiga olgan.